Malaysia Airlines reiss 17

Malaysia Airlines reiss 17 (MH17/MAS17) bija Malaizijas lidsabiedrības Malaysia Airlines starptautisks pasažieru lidmašīnas reiss no Amsterdamas Nīderlandē uz Kualalumpuru Malaizijā . Boeing 777-200ER lidmašīna zaudēja kontaktu apmēram 50 km no Krievijas—Ukrainas robežas un avarēja 40 km no robežas netālu no Hraboves Doneckas apgabalā, Ukrainā, kur notika karadarbība. Lidmašīnā atradās 283 pasažieri un 15 apkalpes locekļi, no kuriem visi (kopā 298 personas) gāja bojā. Saskaņā ar ASV un Vācijas izlūkdienestiem lidmašīnu notrieca prokrieviskie nemiernieki ar zenītraķešu kompleksu Buk zeme—gaiss tipa raķeti, kas tika izšauta no viņu kontrolētās teritorijas.

Publiski pieejamo avotu pierādījumi liecina, ka Krievijas bruņotie spēki vai viņu pilnvarotie Ukrainā kontrolēja Buk raķetes palaidēju 17. jūlijā un pārveda to no Doneckas uz Sņižni. ASV avoti apgalvoja, ka raķete, ar kuru notriekta lidmašīna, tika palaista no separātistu kontrolētās teritorijas, pamatojoties uz sensoriem, kas izsekojuši raķetes ceļu, vrakā atrastajām šrapneļa struktūrām, separātistu sarunu analīzes, fotogrāfijām un citiem datiem no sociālajiem tīkliem. Uzreiz pēc avārijas Donbasa separātistu līdera Igora Girkina sociālā tīkla VKontakte profilā parādījās paziņojums, ka viņa kaujinieki Torezas apkaimē ir notriekuši Antonov An-26 lidmašīnu. Tā kā vēlāk kļuva skaidrs, ka ir tikusi notriekta civilā lidmašīna, šis ieraksts sociālajā tīklā tika izdzēsts, un separātisti noliedza jebkādu līdzdalību. Krievija apgalvoja, ka Ukraina nes pilnu atbildību par notikušo, jo tas notika Ukrainas gaisa telpā. Ukrainas valdība apgalvoja, ka raķeti palaiduši krievu profesionāļi un raķete tikusi koordinēta no Krievijas.

Šis ir lielākais aviācijas incidents kopš 2001. gada 11. septembra uzbrukuma ASV. Šis ir lielākais pasažieru lidmašīnas notriekšanas incidents vēsturē pēc upuru skaita. Visi apkalpes locekļi bija no Malaizijas, apmēram  pasažieru bija nīderlandieši. Lidmašīnā atradās arī 20. starptautiskās AIDS konferences dalībnieki, tai skaitā bijušais AIDS starptautiskās biedrības prezidents Jūps Lange. Sākotnēji ziņoja, ka lidmašīnā atradušies ap 100 konferences dalībnieku, tomēr vēlāk apstiprināja, ka tajā bijuši tikai 6 dalībnieki. Vēl katastrofā bojā gāja Nīderlandes senators Villems Vitervēns, austrāliešu autore Laiema Deividsone, malaiziešu aktrise Šuba Džeja. 80 pasažieri bija jaunāki par 18 gadiem.

 Izmeklēšana 
Izmeklēšanu vadīja Nīderlandes Drošības padome. 2014. gada septembrī tika izdots sākotnējais ziņojums, galīgais negadījuma ziņojums tika gaidīts 2015. gada oktobrī.
2016. gada 28. septembrī starptautiskie izmeklētāji paziņoja, ka Malaysia Airlines reisa 17 lidmašīna tika notriekta ar Buk raķeti no prokrievisko separātistu kontrolētās teritorijas Ukrainā.

2019. gada 19. jūnijā starptautiskā izmeklētāju grupa nosauca četrus cilvēkus, kurus tur aizdomās par saistību ar lidmašīnas MH17 katastrofu. Trīs no aizdomās turētajiem ir Krievijas pilsoņi. Lidmašīnu notrieca no raķešu iekārtas “Buk”, kas piederēja Krievijas armijas Pretgaisa aizsardzības spēku 53. Kurskas brigādei.

 Atsauces 

 Skatīt arī 
 Donbasa karš

Kategorija:Ukraina
Kategorija:Aviokatastrofas
Kategorija:2014. gads